Apple har angiveligt løst fold-rynken i kommende iPhone Fold

Apple er tilsyneladende tæt på at have løst et af de største problemer, der plager foldbare telefoner: den synlige (og virkelig irriterende) rille i midten af skærmen. Ifølge oplysninger fra asiatiske leverandører har Apple udviklet en løsning, der fuldstændig eliminerer folden, som er mere eller mindre synlig på de modeller der eksisterer i dag. Hvis det holder stik, kan Apple blive først med en foldbar smartphone uden synlig skærmfold.

Den foldbare iPhone forventes lanceret i 2026 eller 2027 – de seneste rygter tyder dog på, at vi ser telefonen allerede næste år. Branchen har i årevis kæmpet med både holdbarhed og udseende, fordi selve foldelinjen har haft tendens til at knække over tid og hurtigt blive endnu mere synlig ved brug. Og Apple skulle altså nu have knækket koden.

Samsung leverer skærmen – men Apple står for teknikken

Selv om Samsung angiveligt står for selve skærmpanelet, skulle Apple have overtaget styringen af materialer, lamineringsmetoder og den måde, panelet bygges op på. Det er netop kombinationen af materialer og produktionsteknik, der gør foldelinjen mindre synlig, og her mener kilderne, at Apple har opnået et afgørende teknologisk forspring.

Flere leverandører skulle samtidig være i gang med at producere komponenter til hængslet, som angiveligt indeholder særligt højstyrke-materiale for at undgå deformation. Hængslet har været en anden stor udfordring for foldbare mobiler, hvor små bevægelige led hurtigt kan blive slidt.

Starten på masseproduktion nærmer sig

Ifølge rapporterne har Foxconn allerede oprettet en dedikeret produktionslinje til iPhone Fold. Det tyder på, at telefonen ikke længere befinder sig i et eksperimentelt stadie, men nærmer sig ingeniørgodkendelse, hvilket typisk er sidste fase inden masseproduktion.

Hvis Apple formår at lancere en foldbar smartphone uden synlig fold og samtidig med længere levetid end konkurrenterne, kan det få stor betydning for det danske marked. Danskere har indtil videre taget foldbare telefoner mere forsigtigt til sig, netop på grund af tvivl om holdbarhed og de høje priser. I Asien har der dog været mere villighed, og her sælger især Samsungs foldbare ganske godt.

Flere tidligere rygter har antydet en pris i niveauet med en stor MacBook Pro. Det gør telefonen til et nicheprodukt, men løser Apple både rille og holdbarhed, kan iPhone Fold blive den første foldbare, flere faktisk tør investere i.

Apple har angiveligt løst fold-rynken i kommende iPhone Fold