iPhone Fold forventes i masseproduktion i sommeren 2026

Apple nærmer sig tilsyneladende et nyt skridt i udviklingen af sin første foldbare iPhone. Ifølge nye oplysninger forventes masseproduktionen af den længe rygtede iPhone Fold at begynde i løbet af sommeren 2026. Forberedelserne starter dog allerede i slutningen af 2025 med såkaldt pre-production. Rygtet kommer fra den anerkendte “Apple-hvisker” Ming-Chi Kuo, der i en X post også siger, at langt fra alt er på plads i forhold til den kommende foldbare telefon. Men hvis han antagelser holder stik (denne gang) vil vi altså kunne se den nye iPhone ramme butikkerne i slutningen af næste år.

Over et år i produktion

Produktionen af en helt ny iPhone-model er normalt en langsommelig proces, og det gælder naturligvis også for den foldbare version. Faktisk vil den nok være endnu længere end med en normal iPhone, da der er tale om – for Apple i hvert fald – helt ny teknologi.

En ting, der til gengæld ser ud til at være på plads, er skærmen. Apple har angiveligt indgået en aftale med Samsung Display om at producere mellem syv og otte millioner foldbare paneler. Det peger på, at Apple forbereder sig på en reel lancering i stor skala.

Kamera under skærmen

Selvom designet endnu ikke er sluppet ud i billeder, spekuleres der i, at iPhone Fold får en indvendig skærm på cirka 7,8 tommer og en ekstern skærm på omkring 5,5 tommer. Der har tidligere været rygter om, at Apple vil benytte en kameraopsætning med både hole-punch og under-skærm-teknologi der gemmer det inderste selfiekamera under skærmen, og at Touch ID kan gøre comeback som alternativ til Face ID, netop for at gøre under-skærm kameraet muligt.

Tidligere forudsigelser har vist sig at være for optimistiske. Allerede i 2021 blev der talt om produktionsstart på iPhone Fold i 2023, siden ændret til 2024. Med de nyeste oplysninger satser Apple nu på at være klar med masseproduktion i 2026, hvilket kan betyde en lancering i 2027 – forudsat at tidsplanen holder.

Hvis iPhone Fold bliver til virkelighed, forventes den at placere sig i den absolutte top af prisskalaen. Flere kilder vurderer, at prisen kan lande omkring 2.300 dollars – hvilket vil kunne oversættes til en dansk pris et sted imellem 18.000 og 20.000 kr. Dermed bliver det ikke kun en teknologisk nyskabelse, men også en af Apples dyreste telefoner til dato.

iPhone Fold forventes i masseproduktion i sommeren 2026