Læk afslører detaljer om skærmopløsning og kamera i Apples kommende iPhone Fold

En ny læk antyder, at Apples kommende foldbare, iPhone Fold (navnet er et gæt) får to højtopløste skærme og en skjult frontkamera-løsning under den største (indvendige) af dem. Rygterne styrker forventningen om, at Apple arbejder på en avanceret foldbar enhed med fokus på design og billedkvalitet.

Ifølge den kinesiske leaker Digital Chat Station, der ofte deler oplysninger via det kinesiske sociale medie Weibo, vil iPhone Fold være udstyret med en intern foldbar skærm på 7,76 tommer. Den vil få en opløsning på 2.713 x 1.920 pixels og en pixeltæthed på 428 ppi. Det matcher tidligere oplysninger fra analytikeren Ming-Chi Kuo, der i marts forudsagde en skærmstørrelse tæt på 7,8 tommer.

Til sammenligning har den nuværende iPhone 16 Pro Max en 6,9-tommer skærm med højere pixeltæthed, men den foldbare iPhone vil give betydeligt større skærmareal i en – forhåbentlig – tynd formfaktor der ikke vil føles meget større i lommen end en almindelig iPhone i dag. Udviklingen af den kommende iPhone “Air” (eller hvad den nu kommer til at hedde) vil være en forberedelse til at gøre selve kabinettet så tyndt som det er nødvendigt for at lave en succesfuld foldbar telefon.

Den udvendige skærm skulle ifølge lækket måle 5,49 tommer med en opløsning på 2.088 x 1.422 pixels og en pixeltæthed på 460 ppi – samme niveau som nutidens iPhones. Skærmstørrelsen minder om iPhone 13 mini, hvilket antyder en relativt lille enhed i lukket tilstand.

Nyt kamera under skærmen

Ud over skærmspecifikationerne omtaler lækket også nye kamerateknologier. Den udvendige skærm ventes at få en klassisk kamerahul-løsning, som den man kender fra Dynamic Island-designet på nyere iPhones. Den interne foldbare skærm får angiveligt et under-skærm-kamera, hvilket betyder, at kameraet er skjult under selve skærmen uden at være synligt – en løsning der muliggør en ubrudt visuel oplevelse.

Det er ikke første gang, der spekuleres i, at Apple vil bruge under-skærm-kamerateknologi. Rygterne har ofte været knyttet til en foldbar iPad, men teknologien kunne altså også finde vej til iPhone Fold.

Digital Chat Station har tidligere haft en vis træfsikkerhed med Apple-relaterede læk, og med foldbare skærme og under-skærm-kameraer i stigende grad anvendt i konkurrenternes produkter (med varierende held), virker det sandsynligt, at Apple arbejder på noget tilsvarende. En officiel præsentation af iPhone Fold ventes dog tidligst i efteråret 2026.

Læk afslører detaljer om skærmopløsning og kamera i Apples kommende iPhone Fold